ai4bharat/Pralekha huggingface dataset:
गृह आणि शहरी व्यवहार मंत्रालय
महापौर शिखर परिषदेसाठी G20 च्या U20 प्रतिबद्धता गटाची 7-8 जुलै रोजी होणार बैठक
आत्तापर्यंतच्या सर्वात मोठ्या U20 शिखर परिषदेपैकी एक असलेल्या या परिषदेला महापौर, उपमहापौर आणि शहर अधिकारी आणि ज्ञान भागीदारांसह 500 हून अधिक जण उपस्थित राहणार
नवी दिल्ली, 5 जुलै 2023
गुजरातमधील अहमदाबाद आणि गांधीनगर या शहरांमध्ये 7-8 जुलै 2023 रोजी जगभरातील 57 शहरे आणि भारतातील 35 शहरांमधील प्रतिनिधी आणि सहभागी एकत्र येतील. या उत्सवाची तयारी G20 अंतर्गत असलेल्या अर्बन 20 च्या सहाव्या फेरीच्या महापौर शिखर परिषदेसाठी आहे. G20 देशांमधील शहरांमध्ये चर्चा सुलभ करून, U20 हे शहरी प्राधान्यक्रमानुसार शहरांसाठी एकत्रितपणे G20 वाटाघाटींची माहिती देण्यासाठी एक व्यासपीठ स्थापन करते. सरकारी प्रतिनिधी आणि ज्ञान भागीदार यांच्याव्यतिरिक्त महापौर, उपमहापौर आणि शहर अधिकारी अशा 500 हून अधिक सहभागींसह, आत्तापर्यंतच्या सर्वात मोठ्या U20 शिखर परिषदांपैकी एक होण्यासाठी सज्ज आहे.
उद्घाटन सत्र आणि G20 नेत्यांना महापौरांद्वारे U20 पत्रक सुपूर्द करण्याव्यतिरिक्त, दोन दिवसांच्या दिनक्रमात अनेक संकल्पनात्मक सत्रे आणि ठळक कार्यक्रमांचा समावेश करण्यात आला आहे. या सोहोळ्यासाठी, अहमदाबादला गृहनिर्माण आणि शहरी व्यवहार मंत्रालय  हे नोडल मंत्रालय म्हणून, नॅशनल इन्स्टिट्यूट ऑफ अर्बन अफेयर्स , U20 चे तांत्रिक सचिवालय आणि U20 संयोजक, C40 शहरे आणि UCLG  पाठबळ देणार आहेत.
महापौर मेळाव्याचे 7 जुलै रोजी गुजरातचे मुख्यमंत्री भूपेंद्रभाई पटेल आणि गृहनिर्माण आणि शहरी व्यवहार राज्यमंत्री कौशल किशोर यांच्या हस्ते अधिकृत उद्घाटन होईल.
शिखर परिषदेदरम्यान सहा U20 प्राधान्य क्षेत्रावरील संकल्पनात्मक सत्रांचे आयोजन केले जाईल. पर्यावरणीय जबाबदारी, हवामान वित्तपुरवठा आणि भविष्यातील शहरांवर G20 देत असलेला भर U20 च्या प्राधान्य क्षेत्रात दिसून येतो.
ही सत्रे आयोजित करण्यासाठी अनेक ज्ञान भागीदार NIUA सह सहयोग करत आहेत. यामध्ये जागतिक आर्थिक मंच , C40 शहरे, अखिल भारतीय स्थानिक स्वराज्य संस्था , युनेस्को, युनिसेफ, जीआयझेड आणि आयसी एलईआय यांचा समावेश आहे.
पत्रक हा G20 देशांमधील शहरांनी मान्यता दिलेले प्रत्येक फेरीतील U20 चर्चांचा निष्कर्ष असलेला दस्तावेज आहे. G20 शेर्पा अमिताभ कांत आणि केंद्रीय गृहनिर्माण आणि शहरी व्यवहार मंत्री हरदीपसिंह पुरी यांना सहभागी महापौरांद्वारे घोषणापत्र सुपूर्द करून महापौर शिखर परिषदेचा समारोप होईल.
N.Chitale/V.Joshi/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 108
कायदा आणि न्याय मंत्रालय
सरन्यायाधीश न्यायमूर्ती शरद बोबडे यांच्या हस्ते मुंबई उच्च न्यायालयाच्या गोवा खंडपीठाच्या नवीन इमारतीचे उद्घाटन
न्यायव्यवस्थेने वंश, धर्म, जाती, समुदाय, भाषा, प्रांत यामुळे निर्माण झालेल्या आव्हानांवर अतिशय सक्षम तोडगा काढला- केंद्रीय मंत्री रवी शंकर प्रसाद
‘कोविड संक्रमण काळात देशातील न्यायव्यवस्थेने 82 लाख खटल्यांची डिजीटल सुनावणी केली’
पणजी, 27 मार्च 2021
मुंबई उच्च न्यायालयाच्या गोवा खंडपीठाच्या नवीन इमारतीचे आज देशाचे सरन्यायाधीश न्यायमूर्ती शरद बोबडे यांच्या हस्ते उद्घाटन करण्यात आले. केंद्रीय विधी आणि न्याय खात्याचे मंत्री रवी शंकर प्रसाद, मुख्यमंत्री डॉ प्रमोद सावंत यांची याप्रसंगी उपस्थिती होती.
याप्रसंगी बोलताना सरन्यायाधीश म्हणाले, नवीन इमारत राज्याला प्रशासकीय न्याय प्रदान करण्याची उत्तम संधी देईल. तसेच नवीन इमारतीत अनेक उत्तम वाद-प्रतिवाद होतील तसेच अनेक उत्तम निवाडे देण्यात येतील.
मुंबई उच्च न्यायालयाच्या गोवा खंडपीठाने न्यायदानाची उच्च परंपरा जपली आहे आणि विधीच्या क्षेत्रात महत्त्वाचे योगदान दिले आहे, असे सरन्यायाधीश म्हणाले.
या कार्यक्रमात बोलताना केंद्रीय विधी आणि न्याय मंत्री रवी शंकर प्रसाद यांनी मुंबई उच्च न्यायालयाच्या गोवा खंडपीठासाठी पायाभूत सुविधा प्रदान करण्याच्या राज्य सरकारच्या प्रयत्नांचे कौतुक केले.
ते म्हणाले, न्यायव्यवस्थेच्या पायाभूत विकासासाठी केंद्र सरकार, राज्य सरकारे आणि सरन्यायाधीशांच्या नेतृत्वाखालील न्यायसंस्थेने एकत्रित प्रयत्न केले पाहिजेत. न्यायसंस्थांच्या डिजीटल सुनावणीचे महत्त्व विशद करताना रवी शंकर प्रसाद म्हणाले आभासी न्यायालयाचे कामकाज ही अतिशय अनोखी नवकल्पना आहे. कोरोना संक्रमण काळात न्यायसंस्थेने देशभर 82 लाख खटल्यांची सुनावणी घेतली. कठीण काळातही न्यायदानाचे महान चक्र डिजीटल माध्यमातून सुरु ठेवण्यात आल्याचे ते म्हणाले.
समाज माध्यमांच्या वापराविषयी बोलताना मंत्री म्हणाले की, समाज माध्यमे नागरिकांना सक्षम करतात, ही अतिशय चांगली बाब आहे. मात्र, काही व्यक्ती जनहित याचिका दाखल केल्यानंतर समाजमाध्यमांतून त्याविषयी चळवळ सुरु करतात, हे योग्य नसल्याचे रवी शंकर प्रसाद यांनी सांगितले.
मुंबई उच्च न्यायालयाच्या गोवा खंडपीठाच्या नवीन इमारतीच्या उद्घाटनाप्रसंगी सर्वोच्च न्यायालयाचे न्यायाधीश एन. व्ही. रमण्णा, न्यायाधीश बी.आर.गवई यांच्यासह मुंबई उच्च न्यायालयाचे मुख्य न्यायाधीश श्री दीपंकर दत्ता यांची उपस्थिती होती.S.Thakur/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 360
गृह मंत्रालय
पंतप्रधान नरेंद्र मोदींच्या नेतृत्वातील भारत सरकारच्या अग्निपथ योजनेअंतर्गत चार वर्षे पूर्ण करणाऱ्या अग्निवीरांना केंद्रीय सशस्त्र पोलीस दल आणि आसाम रायफल्समध्ये 10 टक्के जागा राखीव ठेवण्याचा केंद्रीय गृहमंत्रालयाचा निर्णय
सीएपीएफ आणि आसाम रायफल्समध्ये भर्ती करण्याबाबत अग्निवीरांसाठी वरची वयोमर्यादा 3 वर्षांनी वाढविण्याचाही गृहमंत्रालयाचा निर्णय
त्याखेरीज, अग्निवीरांच्या पहिल्या तुकडीसाठी पूर्वनिर्णित वयोमर्यादेपलीकडे 5 वर्षांपर्यंत मुभा
अग्निपथ योजनेअंतर्गत चार वर्षे पूर्ण करणाऱ्या अग्निवीरांना केंद्रीय सशस्त्र पोलीस दल  आणि आसाम रायफल्समध्ये 10 टक्के जागा राखीव ठेवण्याचा निर्णय केंद्रीय गृहमंत्रालयाने घेतला आहे. पंतप्रधान नरेंद्र मोदींच्या नेतृत्वातील भारत सरकारने, तरुणांना सैन्यदलांमध्ये चार वर्षे कामाची आणि देशसेवेची संधी देणारी अग्निपथ योजना नुकतीच घोषित केली आहे.
केंद्रीय गृहमंत्री कार्यालयाने जारी केलेल्या ट्विटर संदेशांनुसार- "पंतप्रधान नरेंद्र मोदींच्या नेतृत्वातील भारत सरकारच्या अग्निपथ योजनेअंतर्गत चार वर्षे पूर्ण करणाऱ्या अग्निवीरांना केंद्रीय सशस्त्र पोलीस दल आणि आसाम रायफल्समध्ये 10 टक्के जागा राखीव ठेवण्याचा निर्णय केंद्रीय गृहमंत्रालयाने घेतला आहे."
"सीएपीएफ आणि आसाम रायफल्समध्ये भर्ती करण्याबाबत अग्निवीरांसाठी वरची वयोमर्यादा 3 वर्षांनी वाढविण्याचा निर्णय गृहमंत्रालयाने घेतला आहे. त्याखेरीज, अग्निवीरांच्या पहिल्या तुकडीसाठी पूर्वनिर्णित वयोमर्यादेपलीकडे 5 वर्षांपर्यंत मुभा असेल." असेही त्या ट्विटर संदेशांमध्ये म्हटले आहे.
आरोग्य आणि कुटुंब कल्याण मंत्रालय
कोविड -19 ची सद्यस्थिती
राष्ट्रव्यापी लसीकरण मोहिमेअंतर्गत आतापर्यंत एकूण 220.57 कोटी लस मात्रा  देण्यात आल्या आहेत.
गेल्या 24 तासात 37,193 लस मात्रा देण्यात आल्या.
भारतातील उपचाराधिन रुग्णांची संख्या 1,817 आहे.
उपचाराधिन रुग्णांचे प्रमाण 0.01% आहे.
रुग्ण बरे होण्याचा दर सध्या 98.81% आहे.
गेल्या 24 तासात 91 रुग्ण बरे झाले, त्यामुळे बरे झालेल्या एकूण रुग्णांच्या संख्येत वाढ होऊन ती 4,41,50,892 वर पोचली.
गेल्या 24 तासात 91 नवीन रुग्णांची नोंद झाली.
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 91.63 कोटी चाचण्या करण्यात आल्या. गेल्या 24 तासात 62,790 चाचण्या करण्यात आल्या.
महिला आणि बालविकास मंत्रालय
आयएनएसव्ही तारिणीचे आगमन
नवी दिल्ली, 24 मे 2023
आयएनएसव्ही तारिणीने भारताच्या सागरी घडामोडींमधला आणखी एक महत्वाचा टप्पा साध्य केला. आयएनएसव्ही तारिणीने ऐतिहासिक प्रवास पूर्ण करत गोवा बंदरात प्रवेश करून, भारतीय किनार्याला स्पर्श केला. तारिणीने 188 दिवसांनंतर 17000 सागरी मैलाचा प्रवास करीत आंतर-महासागर, आंतरखंडीय प्रवास यशस्वीपणे पूर्ण केलेली आयएनएसव्ही तारिणी,आयएनएस मांडोवी नौकेसह सुरक्षित उभी करण्यात आली. आयएनएसव्ही तारिणीने सागरी प्रवास करणा-या सहा सदस्यांच्या चमूचे, गोव्याचे मुख्यमंत्री, डॉ. प्रमोद सावंत, केंद्रीय महिला आणि बालविकास मंत्री स्मृती इराणी आणि नौदल प्रमुख अॅडमिरल आर हरी कुमार यांनी स्वागत केले. व्हाईस अॅडमिरल आणि फ्लॅग ऑफिसर कमांडिंग-इन-चीफ, सदर्न नेव्हल कमांड, एमए हम्पीहोली, भारतीय महिला हॉकी संघाच्या माजी कप्तान राणी रामपाल, आणि अनेक वरिष्ठ नौदल अधिकारी, नौदलाचे सदस्य आणि मान्यवर नागरिक उपस्थित होते.
याप्रसंगी ‘नेव्ही बॉईज स्पोर्ट्स कंपनी’ च्या युवा आणि आश्वासक नौकानयनपटूंच्या नौकानयन कौशल्याच्या शानदार प्रदर्शनाने ‘फ्लॅग इन’ समारंभाला प्रारंभ झाला. यानंतर चेतक, कामोव्ह 31, हॉक्स, आयएल 38, डॉर्नियर आणि मिग 29के या विमानांचे, अतिशय कौशल्यपूर्ण उड्डाणसंचलन झाले.
याप्रसंगी बोलताना गोव्याचे मुख्यमंत्री डॉ. प्रमोद सावंत यांनी चालक दलाने दाखवलेले शौर्य, धैर्य आणि चिकाटीची प्रशंसा केली. कॅप्टन दिलीप दोंदे , कमांडर अभिलाष टॉमी आणि सहा महिला नौदल अधिकाऱ्यांच्या नाविका सागर परिक्रमा चमूने आधीच आंतरराष्ट्रीय स्तरावर प्रशंसा प्राप्त केली आहे जी नारी शक्तीचे खरे प्रदर्शन असल्याचे त्यांनी नमूद केले.
केंद्रीयमहिला आणि बाल विकास मंत्री स्मृती इराणी यांनी तारिणी चालक दलाच्या कठीण अभियानाची प्रशंसा केली.संपूर्ण 188 दिवस आणि 17000 सागरी मैल अंतर पार करणा-या नौकानयनाचा भाग असलेल्या लेफ्टनंट कमांडर दिलना के आणि लेफ्टनंट कमांडर रूपा ए या दोन महिला अधिका-यांची त्यांनी विशेष प्रशंसा केली. याप्रसंगी यांनी सांगितले की, अशा यशाची नोंद पुढच्या पिढीसाठी केली पाहिजे आणि तरुण मुला-मुलींना केवळ सशस्त्र दलात सामील होण्यासाठीच नाही तर अभिमानाने आणि सन्मानाने देशाची सेवा करण्यासाठी प्रोत्साहित करण्यासाठी संपूर्ण देशामध्ये या मोहिमेच्या माहितीचा प्रसार केला पाहिजे.
अॅडमिरल आर हरी कुमार यांनी एक आव्हानात्मक प्रवास यशस्वीपणे पूर्ण केल्याबद्दल सर्व चमूचे अभिनंदन केले. प्रतिकूल हवामानात मार्गक्रमण करणे आणि आवश्यकतेनुसार नौकेची अंतर्गत दुरुस्ती करणे ही या संघाने केलेली उत्तम कामगिरी आहे. हे यश महिला खलाशांना सातासमुद्रापार करण्याची संधी उपलब्ध करून देण्याच्या एका नव्या पर्वाची सुरुवात आहे, असेही त्यांनी सांगितले.
आयएनएसव्ही तारिणीने गोवा ते केपटाऊन मार्गे रिओ डी जेनेरियोपर्यंतचा ऐतिहासिक प्रवास आणि परतीच्या प्रवास 188 दिवसांमध्ये पूर्ण करण्यात यश मिळवले.
ऐतिहासिक परिक्रमेनंतर परतणाऱ्या आयएनएसव्ही तारिणी मधील नाविक दलाच्या स्वागतासाठी भारतीय नौदल सज्जN.Chitale/S.Bedekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 69
पंतप्रधान कार्यालय
माजी पंतप्रधान चौधरी चरण सिंह यांच्या जयंतीनिमित्त पंतप्रधानांनी वाहिली आदरांजली
पंतप्रधान नरेंद्र मोदी यांनी माजी पंतप्रधान श्री चौधरी चरण सिंह यांच्या जयंतीनिमित्त त्यांना आदरांजली अर्पण केली.
"माजी पंतप्रधान चौधरी चरण सिंह जी यांच्या जयंतीनिमित्त विनम्र आदरांजली. चौधरी चरण सिंह यांनी आपले आयुष्य गाव आणि शेतकऱ्यांच्या विकासासाठी वाहिले, त्यांच्या या कार्यामुळे ते कायम स्मरणात राहतील.", असे पंतप्रधानांनी ट्विटमध्ये म्हटले आहे.
U.Ujgare/S.Tupe /P.Kor
पंतप्रधान कार्यालय
पंतप्रधानांनी उस्ताद गुलाम मुस्तफा खान साहेब यांच्या निधनाबद्दल केला शोक व्यक्त
नवी दिल्ली, 17 जानेवारी 2021
पंतप्रधान श्री. नरेंद्र मोदी यांनी उस्ताद गुलाम मुस्तफा खान साहेब यांच्या निधनाबद्दल शोक व्यक्त केला आहे.
एका ट्वीट मधे पंतप्रधान म्हणाले,"उस्ताद गुलाम मुस्तफा खान साहेब यांच्या निधनामुळे आपले सांस्कृतिक जग निराधार झाले आहे. ते संगीत क्षेत्रात सन्माननीय होते, सर्जनशीलतेचा उत्तम नमुना होते ज्यांचे कार्य पिढ्यानपिढ्या ल़ोकांना आकर्षित करत राहील. त्यांच्याशी संवाद साधल्याच्या अनेक रम्य आठवणी माझ्याकडे आहेत.त्यांच्या कुटुंबियांना आणि प्रशंसकांना माझी श्रध्दांजली.Jaydevi PS/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
असोसिएशन ऑफ फिजिशियन ऑफ इंडिया  चॅप्टरचे उद्घाटन
पुणे, 5 सप्टेंबर 2023
सशस्त्र दल वैद्यकीय महाविद्यालय , पुणे च्या वर्षभर चाललेल्या अमृत महोत्सवी सोहळ्याचा एक भाग म्हणून केंद्रीय विज्ञान आणि तंत्रज्ञान राज्यमंत्री  डॉ जितेंद्र सिंह यांनी एएफएमसी , पुणे च्या असोसिएशन ऑफ फिजिशियन ऑफ इंडिया  चॅप्टरचा प्रारंभ केला तसेच "वैद्यकीय क्षेत्रातील उदयोन्मुख कल " यावरील एपीआय-एएफएमएस कंटिन्युइंग मेडिकल एज्युकेशन  च्या पहिल्या वार्षिक परिषदेचे उद्घाटन केले.
एएफएमसी, पुणे ही एम्स, दिल्ली अस्तित्वात येण्यापूर्वी केंद्र सरकारची वैद्यकीय शिक्षणाची पहिली संस्था होती असे सांगत डॉ जितेंद्र सिंह म्हणाले की स्वतंत्र एएफएमसीची कल्पना अन्य कोणाकडूनही नव्हे तर खुद्द डॉ बीसी रॉय यांनी मांडली होती ज्यांना असोसिएशन ऑफ फिजिशियन ऑफ इंडिया  या संस्थेला मोठे करण्याचे श्रेयही जाते.
सहकार्यात्मक संशोधन आणि प्रशिक्षणासाठीच्या आंतर-मंत्रालयीन सहकार्यावरील या सामंजस्य करारावर स्वाक्षरी करण्यासाठी जैव तंत्रज्ञान विभाग आणि एएफएमसी एकत्र आल्याबद्दल अभिनंदन करताना डॉ जितेंद्र सिंह म्हणाले की, सैन्यातील जवानांचे आरोग्य, सुरक्षा आणि कामगिरी सुनिश्चित करण्यात बायोटेक ऍप्लिकेशन्स वैविध्यपूर्ण आणि महत्त्वपूर्ण आहेत.
“अमृत काळातील अर्थव्यवस्थेसाठी तसेच भारताला जगातील आघाडीचे राष्ट्र बनवण्यासाठी देखील जैवतंत्रज्ञान ही गुरुकिल्ली ठरेल. जैवतंत्रज्ञान क्षेत्रात गेल्या 9 वर्षात वेगाने वाढ झाली आहे आणि आता भारताचा उल्लेख जगातील अव्वल 12 जैवतंत्रज्ञान देशांमध्ये केला जात आहे.PIB Pune | N.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 53
पंतप्रधान कार्यालय
डेफलिम्पिकमध्ये आत्तापर्यंतच्या सर्वोत्तम कामगिरीबद्दल पंतप्रधानांनी केले भारतीय संघाचे अभिनंदन
नवी दिल्ली, 17 मे 2022
पंतप्रधान नरेंद्र मोदी यांनी नुकत्याच संपलेल्या डेफलिम्पिकमध्ये आत्तापर्यंतच्या सर्वोत्तम कामगिरीबद्दल भारतीय संघाचे अभिनंदन केले आहे.
येत्या 21 तारखेला पंतप्रधान निवासस्थानी त्यांनी संघाला आमंत्रित केले आहे.
पंतप्रधानांनी ट्विट संदेशात म्हटले आहे:
"नुकत्याच पार पडलेल्या डेफलिम्पिकमध्ये सर्वोत्तम कामगिरी केल्याबद्दल भारतीय संघाचे अभिनंदन! आपल्या संघातील प्रत्येक खेळाडू आपल्या नागरिकांसाठी एक प्रेरणा आहे.
21 तारखेला सकाळी मी माझ्या निवासस्थानी संपूर्ण संघाला आमंत्रित केले आहे."
S.Kulkarni/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
भारत-सिंगापूर संयुक्त मंत्रिस्तरीय प्रतिनिधीमंडळाने घेतली पंतप्रधानांची भेट
नवी दिल्ली, 19 सप्टेंबर 2022
सिंगापूरचे उपपंतप्रधान आणि अर्थमंत्री लॉरेन्स वोंग, सिंगापूरचे व्यापार आणि उद्योग मंत्री गुन किम योंग आणि भारताच्या अर्थमंत्री निर्मला सीतारामन यांचा समावेश असलेल्या भारत-सिंगापूर संयुक्त मंत्रीस्तरीय प्रतिनिधीमंडळाने आज पंतप्रधानांची भेट घेतली. नवी दिल्ली येथे आज 17 सप्टेंबर 2022 रोजी आयोजित भारत-सिंगापूर मंत्रीस्तरीय गोलमेज परिषदेच्या  उद्घाटन सत्राच्या फलश्रुतीबाबत त्यांनी पंतप्रधानांना माहिती दिली. लॉरेन्स वोंग यांची उपपंतप्रधान म्हणून ही पहिलीच भारत भेट आहे.
भारत-सिंगापूर मंत्रीस्तरीय गोलमेज परिषदेची स्थापना हा एक पथदर्शक उपक्रम आहे. या उपक्रमामागची संकल्पना पंतप्रधान नरेंद्र मोदी यांनी मांडली होती आणि भारत-सिंगापूर द्विपक्षीय संबंधांचे वैशिष्ठ्यपूर्ण स्वरूप ती प्रतिबिंबित करते. प्रतिनिधीमंडळाने विस्तृत चर्चेची विशेषत: डिजिटल कनेक्टिव्हिटी, फिनटेक, हरित अर्थव्यवस्था, कौशल्य विकास आणि अन्न सुरक्षा या उदयोन्मुख क्षेत्रांमध्ये झालेल्या विस्तृत चर्चेची माहिती पंतप्रधानांना दिली.
पंतप्रधानांनी त्यांचे कौतुक केले आणि आयएसएमआरसारख्या उपक्रमांमुळे दोन्ही देशांमधील द्विपक्षीय संबंध अधिक दृढ होण्यास मदत होईल,अशी आशा व्यक्त केली. पंतप्रधानांनी सिंगापूरचे पंतप्रधान ली आणि सिंगापूरच्या जनतेसाठी सदिच्छा व्यक्त केल्या.R.Aghor/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
अंतराळ विभाग
चांद्रयान-3 मोहिमेमुळे भारताकडे अधिकाधिक आंतरराष्ट्रीय सहयोगी आकर्षित - डॉ.जितेंद्र सिंह
नवी दिल्ली, 22 ऑगस्ट 2023
केंद्रीय विज्ञान आणि तंत्रज्ञान राज्यमंत्री ,पंतप्रधान कार्यालयातील राज्यमंत्री तसेच कार्मिक, सार्वजनिक तक्रार निवारण, निवृत्तीवेतन आणि अणुउर्जा तसेच अवकाश विभागाचे राज्यमंत्री डॉ.जितेंद्र सिंह यांनी आज सांगितले की चांद्रयान-3 मोहिमेमुळे आंतरराष्ट्रीय पातळीवरुन भारताकडे अधिकाधिक प्रमाणात सहयोगी आकर्षित होत आहेत.
भारत- मॉरीशस संयुक्त उपग्रहाच्या प्रस्तावावर चर्चा करण्यासाठी मॉरीशसचे माहिती तंत्रज्ञान, दळणवळण आणि नवोन्मेष  मंत्री दर्शानंद दीपक बाल्गोबीन यांच्या नेतृत्वाखालील उच्च-स्तरीय प्रतिनिधीमंडळाने आज नवी दिल्ली येथे केंद्रीय मंत्री डॉ.जितेंद्र सिंह यांची भेट घेतली त्यावेळी डॉ.जितेंद्र सिंह बोलत होते.
त्रयस्थ मोहिमांना पाठबळ देण्यासाठी मॉरीशसमध्ये उभारलेल्या इस्रोच्या भौगोलिक केंद्राचा वापर करू देण्याबाबत देखील भारत आणि मॉरीशस यांनी संमती दर्शवली.
पंतप्रधान नरेंद्र मोदी यांच्या उल्लेखनीय अमेरिका भेटीदरम्यान आर्टमिस अॅकॉर्डसवर स्वाक्षऱ्या करून भारताने जगातील इतर देशांशी अवकाश क्षेत्रात सहयोगी संबंध प्रस्थापित करण्यासाठी तुल्यबळ भागीदार म्हणून स्वतःची क्षमता दाखवून दिली आहे असे केंद्रीय मंत्री डॉ.जितेंद्र सिंह यांनी यावेळी सांगितले.
मॉरीशसचे मंत्री बाल्गोबीन यांनी याआधी म्हणजे 17 ऑगस्ट 2023 रोजी बेंगळूरू येथील इस्रोच्या केंद्राला भेट दिली. या भेटीदरम्यान इस्रोच्या अधिकाऱ्यांनी भारत- मॉरीशस संयुक्त उपग्रहासंदर्भातील तांत्रिक तपशील तसेच या उपग्रहाच्या उपयुक्ततेच्या क्षमता यांची माहिती बाल्गोबीन यांना दिली.
आजच्या भेटीदरम्यान दोन्ही मंत्र्यांनी मॉरीशसमध्ये उभारलेल्या इस्रोच्या ग्राउंड स्टेशनच्या व्याप्तीचा विस्तार करून त्यात युरोपियन अवकाश संस्थेसह इतर त्रयस्थ मोहिमांचा समावेश करण्याबाबत संमती दर्शवली. तसेच, अशा प्रकारच्या सहयोगी संबंधांच्या सुरळीत स्थापनेसाठी सध्या अस्तित्वात असलेल्या सामंजस्य करारातील सुधारणेवर स्वाक्षऱ्या करण्याला देखील त्यांनी मान्यता दिली.
उपग्रहांचा तसेच प्रक्षेपकांचा मागोवा घेण्यासाठी गेल्या 3 दशकांहून अधिक काळ मॉरीशस येथे इस्रोचे हे केंद्र कार्यरत आहे. सध्या या केंद्रामध्ये दोन अँटेना  सतत कार्यरत असून त्यांचे संचालन मॉरीशसमधून केले जाते.
केंद्रीय मंत्री डॉ.जितेंद्र सिंह म्हणाले की भारताने 1999 मध्ये दूरस्थ संवेदन केंद्राची उभारणी करून आणि उपग्रहाकडून मिळालेली मॉरीशसच्या भूभागाशी संबंधित माहिती पुरवून मॉरीशसला मदत केली आहे. तसेच अवकाश तंत्रज्ञानाच्या वापराबाबत भारतीय संस्थांनी दिलेल्या प्रशिक्षण अभ्यासक्रमांचा लाभ मॉरीशसच्या अधिकाऱ्यांनी घेतला आहे अशी माहिती देखील त्यांनी दिली.
केंद्रीय मंत्री डॉ.जितेंद्र सिंह आणि बाल्गोबीन यांनी अवकाश क्षेत्रातील सहकार्यासारख्या मुद्द्यांवर देखील चर्चा केली, त्यासाठी त्यांनी  उपग्रहाकडून मिळालेली पृथ्वीच्या निरीक्षणाशी संबंधित माहिती;  उपग्रहाने पुरवलेली माहिती, भूअवकाशीय स्तर तसेच मॉरीशसशी संबंधित मूल्यवर्धित सेवा यांच्यासह ‘भारत- मॉरीशस अवकाश पोर्टल’चे विकसन;अवकाश क्षेत्रातील उद्योगांच्या पातळीवर सहयोगी संबंध स्थापन करण्यासाठी चर्चांना सुरुवात करणे यावर विचारविनिमय केला.
N.Chitale/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 94
संरक्षण मंत्रालय
लष्कराच्या दक्षिण कमांड येथील युद्धस्मारकात 23 व्या कारगिल विजय दिवस कार्यक्रमाचे आयोजन
पुणे, 26 जुलै 2022
कारगिल विजय दिवसानिमित्त आज 26 जुलै 2022 रोजी लष्कराच्या पुण्यातील दक्षिण कमांड मुख्यालय येथील युद्धस्मारकात विशेष कार्यक्रम आयोजित करण्यात आला होता. आज सकाळी झालेल्या या कार्यक्रमात पुण्यातील तसेच उपनगरातील लष्करी अधिकारी उपस्थित होते. यावेळी कारगिल युद्धात अतुलनीय शौर्य दाखवत वीरमरण प्राप्त झालेल्या जवानांना श्रद्धांजली वाहण्यात आली. दक्षिण कमांडच्या सर्व अधिकाऱ्यांच्या वतीने, दक्षिण कमांडचे चीफ ऑफ स्टाफ लेफ्टनंट जनरल अरविंद वालिया यांनी राष्ट्रीय युद्धस्मारकात या जवानांच्या स्मृती प्रित्यर्थ पुष्पचक्र अर्पण केले.
‘ऑपरेशन विजय’ च्या यशामुळे ‘कारगिल विजय दिवस’ साजरा केला जातो. पाकिस्तानने , शस्त्रसंधीचे उल्लंघन करत विश्वासघात करुन भारतीय शिखरांवर कब्जा घेतला होता, ती सगळी शिखरे भारतीय जवानांनी पुन्हा जिंकून घेतली. कारगिल युद्ध 60 दिवसांपेक्षा अधिक काळ चालले आणि याच दिवशी, 26 जुलै 1999 रोजी भारताने या युद्धात मोठा विजय मिळवला होता.
हा दिवस, आपल्याला जम्मू काश्मीरच्या प्रचंड थंडीच्या बर्फाळ प्रदेशात अत्यंत उंचावर आपल्या जवानांनी पाकिस्तानी सैनिकांशी युद्ध करतांना गाजवलेले अद्वितीय शौर्य आणि बलिदानाचे स्मरण करुन देतो. आपल्या तिन्ही सैन्यदलांचा पराक्रम, सर्वोच्च बलिदान आणि नेत्रदीपक विजयाचे स्मरण करत, हा विजय साजरा करण्यासाठी देशभरात विविध कार्यक्रम आयोजित करण्यात आले आहेत.PIB Pune | M.Iyengar/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 116
आदिवासी विकास मंत्रालय
स्वयंशिस्त आणि शासनाच्या कोरोनाविषयक नियमावलीचे पालन करून धुळे जिल्ह्यातील 47 आदिवासी पाडे आजही आहेत कोरोनामुक्त
Mumbai /June 9 , 2021
पहिल्या लाटेत शहरी आणि निमशहरी भागापुरता मर्यादित राहिलेला कोरोना दुसऱ्या लाटेत मात्र देशभरातील ग्रामीण भागात मोठ्या प्रमाणात पसरत आहे ही चिंतेची बाब ठरली आहे. ग्रामीण भागातील अपुरी वैद्यकीय साधने आणि एकंदर पायाभूत सुविधा लक्षात घेता इथे कोरोनाला रोखणे हे प्रशासन आणि आरोग्य विभाग यांच्यासाठी एक प्रकारची आव्हानात्मक परिस्थिती असते.
गेल्यावर्षी आलेली पहिली लाट आणि यावर्षी मार्चपासून आलेली दुसरी लाट याचा महाराष्ट्रातील सर्वच जिल्ह्यांना फटका बसला असून प्रत्येक जिल्हा, शहर, गाव खेडे कोरोना संसर्ग बाधित झाले असल्याचे सार्वत्रिक चित्र आहे. मात्र चित्राला अपवाद ठरेल अशी स्थिती धुळे जिल्ह्यात आढळून आली. जिल्ह्यातील शिरपूर तालुक्यात 47 आदिवासी पाडे आजही कोरोनामुक्त राहिले असल्याचे आढळून आले आहे . गेले वर्षभर विशेषतः दुसऱ्या लाटेत या परिसरात अजून एक ही कोरोना रुग्ण आढळला नाही. जिल्हयात आतापर्यत कोरोना संसर्गाने हजारो लोक बाधित झाले आहेत अनके जणांचा मृत्यू झाला आहे. मात्र शेरसिंगपाडा, बोरपाणी, मालपुरपाडा, अमरपाडा, चाकडू, वाकपाडा, सजगारपाडा अश्या 47 पाड्यावर कोरोनाचा अजूनही फैलाव झाला नाही ही आदिवासी बहुल भागासाठी विशेष बाब ठरली आहे.
ग्राम पंचायत प्रशासन आणि आरोग्य विभागाने घेतलेली खबरदारी आणि केलेल्या उपाययोजना आणि त्याची काटेकोर अंमलबजवणी करून गावकऱ्यांनी दिलेला प्रतिसाद ही त्रिसूत्री इथे महत्वाची ठरली आहे.
आदिवासी गावाची विरळ वस्ती ,दोन घरात असलेले अंतर ,त्यांच्या परिसर स्वच्छतेच्या पूर्वापार कल्पना तसेच त्यांची नैसर्गिकरीत्या चांगली असलेली प्रतिकारशक्ती आणि निसर्गाशी अनुरूप जीवनशैली कारणीभूत असल्याचे शिरपूर तालुका आरोग्य अधिकारी डॉ प्रसन्न कुलकर्णी यांनी सांगितले. याशिवाय केंद्रसरकार आणि राज्य सरकार यांच्याद्वारे रेडीओ, टेलीविजन आणि इतर पारंपरिक माध्यमातून केली जाणारी कोविड विषयक जनजागृती आणि आरोग्य विभागाने या पाड्यांमध्ये वेळोवेळी आरोग्य तपासणी केली त्याचाही फायदा झाल्याचे कुलकर्णी यांनी संगितले.
गावकऱ्यानी मास्क लावणे , हात धुणे आणि सामाजिक अंतर पाळणे या नियमांचे पालन केले तर ग्रामपंचायतीने सानिटायझर्स वाटप आणि परिसरात जन्तुनाशकांची फवारणी केली
आदिवासी गावकऱ्यांनी आणि सरपंच, तलाठी, ग्रामसेवक यांनी पुढाकार घेऊन ग्रामपंचायतीच्या माध्यमातून या आदिवासी गावामध्ये छोटया छोटया गोष्टीच पालन तर केलेच शिवाय गेल्या महिन्यात दुसरे लॉकडाऊन सुरु झाल्यानंतर गावाबाहेरील व्यक्तीला गावात न येण्यासाठी गावबंदी करून एकजुटीने कोरोना सारखा घातक आजाराला आपल्या वस्त्यांमध्ये प्रवेश करू दिला नाही असे या परीसरातील बोराडी या तुलनेत मोठ्या गावाचे उपसरपंच राहुल रंधे यांनी सांगितलं.
कोरोना सारख्या संसर्गजन्य आजाराला केवळ शासनाच्या नियमावली चे पालन करून आणि स्वयम शिस्त पाळून आदिवासी बांधव रोखू शकत असल्याने हे उदाहरण निश्चितच सर्वांसाठी प्रेरणादायी आहे.
पंतप्रधान कार्यालय
पश्चिम बंगालमधील सीतालकुची येथे एका व्हॅनमध्ये विजेचा प्रवाह पसरून झालेल्या जीवितहानीबद्दल पंतप्रधानांनी शोक व्यक्त केला
पीडितांना पंतप्रधान राष्ट्रीय मदत निधीमधून  मधून मदत जाहीर केली
नवी दिल्ली, 2 ऑगस्ट 2022
पंतप्रधान नरेंद्र मोदी यांनी पश्चिम बंगालमधील सीतालकुची येथे व्हॅनमध्ये विजेचा प्रवाह पसरून झालेल्या जीवितहानीबद्दल तीव्र शोक व्यक्त केला आहे. मोदी यांनी पीडितांना पंतप्रधान राष्ट्रीय मदत निधीमधून मदत देखील जाहीर केली आहे.
पंतप्रधानांनी ट्वीट केले आहे;
“पश्चिम बंगालमधील सीतालकुची येथे व्हॅनमध्ये विजेचा प्रवाह पसरल्यामुळे झालेल्या जीवितहानीमुळे मी व्यथित झालो आहे. शोकाकुल कुटुंबियांच्या दुःखात सहभागी आहे. जखमी लवकर बरे होवोत: पंतप्रधान”
"पीएमएनआरएफ मधून प्रत्येकी 2 लाख रुपयांची मदत, मृतांच्या जवळच्या नातेवाईकांना दिली जाईल. जखमींना 50,000 रुपये दिले जातील: पंतप्रधान"S.Patil/R.Agashe/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
ख्वाजा मोईनुद्दीन चिश्ती यांच्या उर्स निमित्त अजमेर शरीफ दर्गा येथे अर्पण करण्यासाठी पंतप्रधानांनी चादर सुपूर्द केली
नवी दिल्ली, 2 फेब्रुवारी 2022
ख्वाजा मोईनुद्दीन चिश्ती यांच्या उर्स निमित्त अजमेर शरीफ दर्गा येथे अर्पण करण्यासाठी पंतप्रधान नरेंद्र मोदी यांनी चादर सुपूर्द केली.
पंतप्रधानांनी ट्विट केले:
''ख्वाजा मोईनुद्दीन चिश्ती यांच्या उर्स निमित्त अजमेर शरीफ दर्गा येथे अर्पण करण्यासाठी चादर सुपूर्द केली''
S.Tupe/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
उपराष्ट्रपती कार्यालय
संयुक्त राष्ट्र संघाच्या अस्थायी सदस्यत्वासाठी भारत आणि ग्वाटेमाला परस्परांना सहकार्य करणार
वैविध्यातील एकता दर्शवणारी भारतीय लोकशाही आदर्श – ग्वाटेमाला संसदेच्या सभापतींचे मत
नवी दिल्ली, 8 मे 2018
संयुक्त राष्ट्र संघाच्या अस्थायी सदस्यत्वासाठी भारत आणि ग्वाटेमाला परस्परांना सहकार्य करण्यास सहमत झाले आहेत तसेच उभय देशांनी विकासासाठी संयुक्तपणे कार्य करण्याचा निर्णय घेतला आहे. भारताचे उपराष्ट्रपती एम. व्यंकय्या नायडू सध्या ग्वाटेमाला भेटीवर आहेत. त्यांच्या या दौऱ्यात भारत आणि ग्वाटेमाला यांच्यातील संबंध अधिक सुदृढ करण्यावर भर देण्यात आला. विविधतेमध्येही एकता असणारी भारतीय लोकशाही आदर्श आहे, असा गौरव ग्वाटेमालाच्या संसदेचे सभापती इस्कोबार यांनी केला. भारतीय अर्थव्यवस्थेने गाठलेले यशाचे शिखर पाहता, या देशाकडून खूप प्रोत्साहन मिळते आणि अनेक गोष्टी शिकण्यासारख्या आहेत असेही इस्कोबार यावेळी म्हणाले.
उभय देशांमधले मैत्रीचे धागे अधिक घट्ट व्हावेत यासाठी संसदीय सदस्यांचा एक मैत्री समूह स्थापन करुन त्यामार्फत उभय देशांमध्ये विचारांचे आदान-प्रदान करण्याची शिफारस उपराष्ट्रपती नायडू यांनी यावेळी केली.
ग्वाटेमालाचे राष्ट्रपती जिमी मॉरेल्स यांनीही भारताच्या अर्थव्यवस्थेचे कौतुक केले. “कौन बनेगा करोडपती” सारखे दूरचित्रवाणी कार्यक्रम, “स्लम डॉग मिलिनिअर” यासारख्या लोकप्रिय भारतीय चित्रपटांचा जिमी यांनी आवर्जून उल्लेख केला तसेच भारतात तयार होणाऱ्या उत्कृष्ट दर्जाच्या दुचाकी वाहनांना ग्वाटेमालामध्ये मोठ्या प्रमाणावर मागणी असल्याचे त्यांनी यावेळी सांगितले.
N.Sapre/S.Bedekar/P.Malandkar
(Visitor Counter : 85